Szerződést akarnak bontani a hegedűssel.

A 11. kerületben októberben a változásra szavaztunk. És ez különösen igaz a kultúra vonatkozásában – írja Barabás Richárd, Újbuda ellenzéki alpolgármestere a „Hakni Stop!”-feliratú, áthúzott Mága Zoltánt ábrázoló Facebook-posztjában. Az akkor még fideszes önkormányzat 2016-ban emelte 10 millió forintra Mága éves támogatását. A párbeszédes politikusnak már akkor szemet szúrt a szokatlan együttműködés,

Mága úr ugyanis feltűnően gyakran bukkant fel a fideszes kampány idején, hovatovább, azon az ingyenes CD-n, amit osztogattak, együtt szerepelt a korábbi fideszes polgármesterrel.

– írja Barabás, aki azt is bejelenti, hogy Újbuda önkormányzata megkezdte a szerződés felmondásának előkészítését. Közös megegyezésre törekszenek, azt kérik, hogy Mága fizesse vissza az idei támogatás egynegyedét, mivel a szerződésben foglalt négyből összesen három koncert teljesült idén, az utolsóra az új városvezetés pedig nem tart igényt.